

**gentofte afdeling**

**Forslag til generalforsamlingen i Gentofte Afdeling 1. marts 2025:**

**Bestyrelsen foreslår at sammenlægge afdelingen med Lyngby Afdeling til én ny DVL-afdeling, Gentofte-Lyngby Afdeling**

På grund af forslagets konsekvenser vurderes det, at det kræver 2/3 af de afgivne stemmer at vedtage forslaget. En gennemførelse af forslaget er desuden betinget af, at et tilsvarende forslag bliver vedtaget af Lyngby Afdeling på dennes generalforsamling 12. marts 2025.

**Baggrund for forslaget**I de senere år har det vist sig vanskeligt at rekruttere nye medlemmer til bestyrelsesposter mv. På den baggrund har afdelingens ledelse gennem det sidste halve års tid haft en dialog med Lyngby Afdeling om fordele og evt. ulemper ved en sammenlægning af de to afdelinger, hvor vi nåede til enighed om, at en fælles afdeling er vejen frem.

Der er enighed om, at vi i den sammenlagte afdeling skal have et program med turudbud og vandreferieudbud på samme niveau, som de to afdelinger har haft tilsammen i de seneste år – altså ikke en reduktion i turantallet, men en bedre koordinering. Afdelingen vil få hjemsted i Gentofte Kommune, så vi blandt andet fortsat kan holde vores møder i Byens Hus.

Der er endvidere enighed om i den sammenlagte afdeling, at vælge de bedste metoder fra de to hidtidige afdelinger med hensyn til planlægning og afvikling af ture mv., så medlemmerne får størst mulig glæde af afdelingen.

Således vil den nye afdeling have sin egen hjemmeside, sin egen facebookgruppe og et jævnligt udsendt nyhedsbrev til afdelingens medlemmer.  
Der vil blive fastlagt en årsplan for planlægningsmøder, som alle medlemmer indbydes til at deltage i og dermed kunne sætte deres præg på afdelingens program.

**Konsekvenser af forslaget:**Forudsat vedtagelse på generalforsamlingen i begge afdelinger, forventes sammenlægningen at træde i kraft ved en stiftende generalforsamling for Gentofte-Lyngby Afdeling, som planlægges afholdt søndag 25. maj 2025 om eftermiddagen, hvor afdelingen officielt stiftes, hvor nye afdelingsvedtægter fremlægges til vedtagelse, og hvor der gennemføres valg til alle poster: afdelingsformand, afdelingsbestyrelsesmedlemmer, suppleanter, revisor og revisorsuppleant(er) samt landsmødedelegerede.  
Dette indebærer samtidig, at de valg der foretages i dag på generalforsamlingen kun vil gælde for perioden frem til den stiftende generalforsamling.  
Andre forhold: til den stiftende generalforsamling foretages en statusopgørelse, i hver af de to afdelinger, og der tages på forhånd de nødvendige skridt til etablering af fælles bankkonto m.v.  
Den stiftende generalforsamling vil blive indvarslet mindst 3 uger inden afholdelsen på samme måde, som vi hidtil har indvarslet vores ordinære generalforsamling.

*Forslaget er stillet af afdelingsbestyrelsen.*